《赋得清樽送杨长史先生南归》
明代·周叙

前有樽酒，听我浩歌。人生功成身既退，对酒不饮当如何。

疏傅还家头未白，散尽黄金宴宾客。陶公晚赋归去辞，醉倚东篱玩秋色。

先生早岁守名州，曳裾更向王门游。曾分光禄黄封酿，屡泛宫筵白玉瓯。

只今脱却朝簪去，归隐云林最深处。时同北海倒芳樽，日对南山得佳句。

衡门三径镇长开，载酒从人问字来。兴酣高卧北窗下，清风明月共徘徊。

作者简介：（1392—1452）江西吉水人，字公叙，一作功叙，号石溪。永乐十六年进士。授编修，官至侍读学士，署南京翰林院侍读学士。居禁近二十余年，多所论列，负气节，笃行谊。诏独修辽、金、元三史，力疾诠次不少辍。欲修宋史，不克就而卒。有《石溪文集》。